Aktivister klager til Datatilsynet over masseindsamling af bilregistreringsnumre

Rigspolitiet har fortsat sin kritisable behandling af indsamlede 830.000 no-hits om dagen. Det klager både IT-Politisk Forenings formand og en kendt internetaktivist nu over til Datatilsynet.

Rigspolitiet gemmer på trods af en kritisk udtalelse fra Datatilsynet i 2015 stadig nummerpladescanninger i 30 dage. Og nu har formand for IT-Politisk Forening Jesper Lund og internet-aktivist Christian Panton fået nok. De har sendt en klage til Datatilsynet over Rigspolitiets håndtering af de indsamlede data.

I klagen skriver de, at måden, de såkaldte ‘no-hits’, nummerpladescanninger, som ikke er eftersøgt, opbevares, stadig ligger på kant med persondataloven, jævnfør Datatilsynets udtalelse af 2015. I udtalelsen står der blandt andet, at Rigspolitiets behandling af data »indebærer, at der kan blive tale om egentlig overvågning af de omhandlende personer«.

Læs hele klagen her.

Ifølge Jesper Lund og Christian Panton er 98,9 procent af scanningerne no-hits.

Aktivisten og formanden søgte aktindsigt i Rigspolitiets kundgørelse om automatisk nummerpladegenkendelse (ANPG) af 29. november 2016. Her fremgår det, at der i perioden 1.-19. juli 2017 dagligt blev registreret 830.000 no-hits.

Gemmes de alle i 30 dage, bliver det til en anseelig mængde, som Rigspolitiet opbevarer efter en metode, som Datatilsynet finder ikke er i »overensstemmelse med persondatalovens krav om saglighed og proportionalitet, og en sådan opbevaring vil derfor ikke kunne ske«.

Hvad klagen fører til er svært at sige.

Version2 har tidligere skrevet om, hvordan Datatilsynet bliver sat skakmat og er magtesløse over for myndigheder, når de ikke har mulighed for at benytte sig af sanktioner. Læs hele artiklen her.

Kommer der en kritik af Rigspolitiets databehandling, findes der eksempler på, at mange politikere i stedet for at håndhæve persondataloven forsøger at gøre overvågningen lovlig i stedet.

Læs også: Datatilsynet udførte sidste år det laveste antal tilsyn i 15 år

Kortet nedenfor viser, hvor Rigspolitiet har opsat de faste kameraer, der scanner alle forbikørende nummerplader. Derudover er adskillige politibiler også udstyret med nummerpladescannere.